  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиысь кивалтэтлэн тӧроез Ярослав Семёнов элькунын тодослэн арняез улсын егит тодосчиосын пумиськылӥз. Ужрад Россиын тодослэн нуналэзлы тупатэмын вал. Со сярысь улосвыл тӧролэн но кивалтэтлэн пресс-службазы ивортӥз.  « Кивалтэт инновационной инфрасӧзнэт кылдытонэ пыриськыны, тодос школаосты но предприятиосты герӟаны тырше. Удмуртилэн инновационной кужымез вань шуыса адӟиське выль технологиосын ужась огазеяськонъёс ванен. Нырысь ик, со Россиысь тодосъя академилэн Урал ёзэтысьтыз Эскеронъёсъя удмурт федерал центр. Кылем арын Удмуртиысь кивалтэт Центрен валче ужан сярысь тупанкыл юнматӥз. Со сяна, милям вить федерал вылӥ дышетсконниос ужало. Соос экономикалэн пӧртэм удысъёсызъя тодос школаос кылдыто » Ярослав Семёнов, Удмуртиысь кивалтэтлэн тӧроез Пумиськонын тодосчиос асьсэ ӵектосъёсынызы тодматӥзы. Кылсярысь, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз кылосбур эскеронъёсъя ёзэтысь ӧнерчи Мария Безенова удмурт кылэз утён но азинтон ужын азинсконъёс сярысь вераз. Кема аръёс ӵоже эскерисьёс, удмурт текстъёс вылэ пыкиськиськыса, бадӟым ивортодэт сӧзнэт люказы. Азьланяз со нейросетьёс вылын ӟечлыко берыктӥсь кылдтонлэн инъетэз луоз. Ужрадын бадӟым вормонъёс басьтэм тодосчиосты грамотаосын но тауконъёсын данъязы. Тодэ вайытом, Ижкарын XVIII даурысь удмурт гожъяськет синпелетъёсысь кылъёслы сӥзем книгаен тодматон ортчиз. Ватсалом, Удмуртиын «Наукае нырысетӥ вамышъёсы» вожвылъяськонэ куриськонъёсты кутонэз азьланьтӥзы. Тегъёс: Тодос ЯрославСемёнов Ижкар Удмуртия егитъёс  